U Merre Pastore

U merre pastore hè un cantu tradiziunale di Corsica.

U merre pastore
Vulemu piantà lu maghju
Cullà lu fin'à le stelle
Or serà cuntenta Cecca
È più le so figliulelle
Chì nun purteranu più
Addossu le centupelle.

O Braccò la to furtuna
Avà sì s'hè discitata
Tantu l'ai cumbattuta
Ch'à la fine l'hai truvata
Era nentr'un cornu di capra
Culà stava intufunata.

Chì l'avesse mai criduta
Ch'in piazza di li Braconi
Si duvesse alzà lu maghju
La bandera à trè culori?
La sgiò Cecca Luciani
Meritò tutti sti onori.

Or sì, sta Cecca frisciata
Colla è fala per u paese
È sì nimu la dimanda
Ella risponde in francese
Ùn ti sai vergugnà
O risa di lu paese?

Or tù ùn vedi la to scala
Ch'è t'hà fatta a saltarelli?
Ùn ci si ponu arrivà
Li vechji nè li zitelli.
Da la cherciulla à lu tettu
Ci si contani le stelli.

Aspettemu lu sgiò merre
Cù le pecure stu maghju
Ed allora l'elettori
Li alzeranu lu so maghju
Perchè ellu avia prumessu
Un castratu tintinnaghju.

Referenze
 De Croze, A canzona populare di l'isula di Corsica, Parighji, 1911 (in francese)

Categoria:cantu tradiziunale di Corsica